ראם דאס

ראם דאס (נולד בשם ריצ'רד אלפרט; 6 באפריל 1931 – 22 בדצמבר 2019) הידוע גם בשם באבא ראם דאס, היה מורה רוחני יהודי-אמריקאי, מדריך יוגה מודרנית, סופר ופסיכולוג. מחלוצי השימוש ב-LSD. סייע להפיכת הרוחניות המזרחית והיוגה לפופולרית במערב.

משנתו של ראם דאס כפי שמוצגת בספרו "Be Here Now"  עוסקת בשילוב בין רוחניות מזרחית למערבית, בהדגשת החיים בהווה, טיפוח מודעות עצמית וחמלה, ובשאיפה לשחרור מהאגו לטובת חיפוש משמעות עמוקה יותר בקיום האנושי.

ראם דאס היה קשור באופן אישי ומקצועי לטימותי לירי באוניברסיטת הרווארד בתחילת שנות ה-60 של המאה ה-20. אז נודע כריצ'רד אלפרט, וערך מחקר עם לירי על ההשפעות הטיפוליות של סמים פסיכדליים.

בשנת 1967 אלפרט נסע להודו והפך לתלמידו של הגורו ההינדי נים קרולי באבא, שנתן לו את השם ראם דאס, שפירושו "משרת ראם", אך בדרך כלל מתורגם בפשטות כ"משרת האלוהים". בשנים שלאחר מכן, הוא היה שותף להקים את ארגוני הצדקה קרן סווה וקרן הנומן. משנות ה-70 עד שנות ה-90, הוא נסע רבות, העביר הרצאות וריטריטים וערך גיוסי כספים למטרות צדקה. בשנת 1997, הוא לקה בשבץ מוחי, שהותיר אותו עם שיתוק ואפזיה. בשנים שלאחר מכן עבר תהליך שיקום ועבר למאווי, הוואי, שם אירח ריטריטים שנתיים עם מורים רוחניים אחרים עד מותו בשנת 2019.

 ביוגרפיה 
ראם דאס נולד בשם ריצ'רד אלפרט בשנת 1931. הוריו היו גרטרוד (לוין) וג'ורג' אלפרט, עורך דין בבוסטון.

 קריירה אקדמית 
ראם דאס סיים בשנת 1952 תואר ראשון בפסיכולוגיה באוניברסיטת טאפטס, לאחר שבחר בלימודי פסיכולוגיה בניגוד לרצונו של אביו שייחל כי ילמד רפואה. בשנת 1954 השלים תואר שני בפסיכולוגיה באוניברסיטת וסליאן, ובתיווך מדריכו שם, דייוויד מקלילנד, הומלץ להמשך לימודים באוניברסיטת סטנפורד. עבודת הדוקטורט שלו עסקה בנושא "חרדת הישג", ובשנת 1957 הוענק לו תואר דוקטור בפסיכולוגיה מסטנפורד. לאחר מכן שימש שנה אחת כמרצה בסטנפורד.

 מחקר הפסיכדליה 
בשנת 1958 קיבל ראם דאס משרת סגל באוניברסיטת הרווארד בחסות דייוויד מקלילנד, ועסק בחקר מוטיבציה אנושית והתפתחות אישיות. במסגרת עבודתו חבר לטימותי לירי, ויחדיו הובילו את פרויקט הפסילוסיבין של הרווארד, שחקר את ההשפעות הטיפוליות והרוחניות של חומרים פסיכדליים ונטלו חלק בניסוי "יום שישי הטוב" בשנת 1962. בשנת 1963 פוטרו שניהם מהרווארד בעקבות מחלוקות סביב עבודתם. לאחר מכן עברו לאחוזת מילברוק בניו יורק, שם הקימו קהילה פסיכדלית שהפכה למוקד מרכזי בתרבות הנגד, ופרסמו יחד ספרים מרכזיים על חוויות פסיכדליות.

 מסע רוחני ושינוי השם 
בשנת 1967 נסע להודו, שם פגש את הגורו נים קרולי באבא, שהפך למורו הרוחני ונתן לו את השם "ראם דאס", שפירושו "משרתו של האל ראם" או "עבד האל". חוויותיו שם הובילו אותו למסע רוחני שהחליף את עיסוקו בפסיכדליה בחיפוש אחר מודעות דרך מדיטציה ושירות רוחני. עם שובו לארצות הברית, השלים את כתיבת הספר Be Here Now (1971), שתיאר את מסעו הרוחני והציע כלים למדיטציה ותודעה גבוהה. הספר הפך לרב-מכר ולהשפעה מרכזית על תרבות הנגד ותנועות הרוחניות החדשות במערב.

בשנות ה-70 ייסד ראם דאס את קרן ההאנומן, שעסקה בחינוך, מדיה ושירות קהילתי. אחד ממיזמיה היה פרויקט הכלא-אשראם, שנוסד ב-1974 במטרה להביא עקרונות של מדיטציה, יוגה ותודעה רוחנית לאסירים, מתוך תפיסה כי גם בתוך כותלי הכלא ניתן לטפח חירות פנימית וצמיחה רוחנית. בשנת 1978 היה שותף להקמת קרן סבה, שפעלה במזרח ובמדינות מתפתחות למניעת עיוורון והפכה לארגון בריאות בינלאומי. במקביל, הוביל סדנאות על הזדקנות ומוות מודע, והקים יחד עם דייל בורגלום את Living/Dying Project - המרכז הראשון בארצות הברית שבו אנשים הגיעו למות באופן מודע. בנוסף, פעל במסגרת Metta Institute בהכשרת מטפלים לטיפול מלא חמלה בגוססים.

 חיים מאוחרים 
לאחר נתק ממושך מטימותי לירי בעקבות הסתייגותו הציבורית ממנו בשנת 1974, השניים התפייסו ב-1983 במסגרת אירוע לציון עשרים שנה לפיטוריהם מהרווארד, ונפגשו שוב לפני מותו של לירי ב-1996. בשנות השישים המאוחרות לחייו החל ראם דאס להתעמק ביהדות ולשלב אותה בהבנתו הרוחנית, בין היתר באמצעות קשר קרוב עם הרב זלמן שחטר-שלומי, ממייסדי תנועת היהדות המתחדשת, שעודד אותו לראות ביהדות מקור חי לאותנטיות רוחנית לצד מורשתו ההינדואית. בשנת 1997 לקה בשבץ שהותירו עם אפזיה אקספרסיבית. שבץ נוסף בשנת 2004 הוביל למעברו לאי מאווי שבהוואי, שם חי עד מותו ב-22 בדצמבר 2019, בגיל 88, תוך המשך פעילותו בהוראה, בכתיבה ובהנחיית ריטריטים רוחניים.

 חיים אישיים 
בשנות ה-90 החל ראם דאס להתייחס בפומבי לזהותו הביסקסואלית, והדגיש כי עבורו המיניות אינה מוגדרת בקטגוריות קבועות אלא נתפסת כביטוי של מודעות ותודעה.

בגיל 78 התגלה באמצעות בדיקת DNA כי בגיל 24, בתקופת לימודיו בסטנפורד, היה אב לבן שנולד מקשר קצר עם סטודנטית להיסטוריה, וממצא זה חשף כי היה גם סב לנכדים.

 קישורים חיצוניים 

 גלגל החיים שוב השלים 180 מעלות, באתר nrg מעריב, 7 באפריל 2005
 ראם דאס, באתר הקליידוסקופ


הערות שוליים

קטגוריה:סופרים להט"בים אמריקאים
קטגוריה:פסיכולוגים אמריקאים
קטגוריה:מורים ליוגה
קטגוריה:מורים רוחניים
קטגוריה:בעלי תואר דוקטור מאוניברסיטת סטנפורד
קטגוריה:סגל אוניברסיטת קליפורניה בברקלי
קטגוריה:תרבות הנגד של שנות השישים
קטגוריה:אמריקאים ממוצא יהודי
קטגוריה:ביסקסואלים אמריקאים
קטגוריה:נכים אמריקאים
קטגוריה:אמריקאים שנולדו ב-1931
קטגוריה:אמריקאים שנפטרו ב-2019